RÅDETS RESOLUTION

af 17. december 1999

om fremme af den frie bevægelighed for personer, der arbejder i den kulturelle sektor

(2000/C 8/02)

RÅDET FOR DEN EUROPÆISKE UNION -

som henviser til Kommissionens første rapport af 17. april 1996 om hensynet til de kulturelle aspekter i Det Europæiske Fællesskabs virksomhed,

som henviser til Rådets resolution af 20. januar 1997 om integrering af kulturelle aspekter i Fællesskabets foranstaltninger(1),

som henviser til rapporten fra Gruppen på Højt Plan vedrørende Fri Bevægelighed for Personer af 18. marts 1997, handlingsplanen for det indre marked af 4. juni 1997, der blev opstillet på grundlag af nævnte rapport, den mere specifikke handlingsplan for arbejdskraftens frie bevægelighed af november 1997 og Kommissionens meddelelse af 1. juli 1998 om opfølgningen af anbefalingerne fra Gruppen på Højt Plan vedrørende Fri Bevægelighed for Personer,

som henviser til Kommissionens meddelelse af 6. maj 1998 om Det Europæiske Fællesskabs første rammeprogram på kulturområdet (2000-2004) og Kommissionens vejledning om tydelig integrering af de kulturelle aspekter i Fællesskabets retsakter og politikker,

MINDER OM, at Fællesskabet i overensstemmelse med artikel 151 i traktaten om oprettelse af Det Europæiske Fællesskab skal bidrage til, at medlemsstaternes kulturer kan udfolde sig, idet det respekterer den nationale og regionale mangfoldighed og samtidig fremhæver den fælles kulturarv, og at Fællesskabet skal tage hensyn til de kulturelle aspekter i sin indsats i henhold til andre bestemmelser i denne traktat, navnlig med henblik på at respektere og fremme sine kulturers mangfoldighed,

MINDER OM, at det indre marked i overensstemmelse med traktatens artikel 3, stk. 1, litra c), er kendetegnet ved fjernelse af hindringerne for bl.a. den frie bevægelighed for personer mellem medlemsstaterne,

MENER, at Det Europæiske Økonomiske Samarbejdsområde, uden at aftaler indgået i forbindelse med Schengen-reglerne foregribes, som følge af princippet om fri bevægelighed for personer gør det muligt for personer, der arbejder i den kulturelle sektor, at nå et bredere publikum og giver dem adgang til et arbejdsmarked, der er betydeligt større og mere forskelligartet end de nationale arbejdsmarkeder, og mener tillige, at den fremtidige udvidelse af Den Europæiske Union bør give yderligere muligheder herfor,

ER FAST OVERBEVIST OM, at den frie bevægelighed for personer, der arbejder, studerer eller uddanner sig i den kulturelle sektor, fremmer og diversificerer borgernes adgang til kunst og kultur, uddyber samarbejdet og interaktionen mellem aktørerne i den kulturelle sektor, stimulerer kulturlivet og fremmer de europæiske kulturers forskelligartethed, et aktivt medborgerskab og en europæisk bevidsthed,

NOTERER SIG, at et af målene for det foreslåede Kultur 2000-program et at fremme fagfolks mobilitet i den kulturelle sektor og at øge kulturelle udvekslinger, og at visse fællesskabsprogrammer, f.eks. på det audiovisuelle område og inden for uddannelse, også giver muligheder for mobilitet,

ER FAST OVERBEVIST OM, at en mere aktiv og effektiv anvendelse af de muligheder, der følger af det indre marked, vil skabe nye arbejdspladser og udvide arbejdsmulighederne for personer, der arbejder, studerer eller uddanner sig i den kulturelle sektor, og derved fremme beskæftigelsen i denne sektor generelt,

UNDERSTREGER, at information og rådgivning til personer, der arbejder, studerer eller uddanner sig i den kulturelle sektor, om de arbejdsmuligheder, der følger af det indre marked, bør forbedres på fællesskabsplan og i medlemsstaterne,

SER MED TILFREDSHED, at Kommissionen i sin meddelelse af 6. maj 1998 om Det Europæiske Fællesskabs første rammeprogram på kulturområdet (2000-2004) bekræfter, at Kommissionen vil udarbejde en detaljeret opgørelse over de hindringer, der står i vejen for den frie bevægelighed for kunstnere og andre kulturarbejdere, og over de faktorer, som er en hindring for den kunstneriske skaben og udbredelsen af kulturgoder, og den vil træffe de nødvendige foranstaltninger for at fjerne eventuelle hindringer for den frie bevægelighed,

OPFORDRER Kommissionen TIL at gennemføre en undersøgelse i samråd med kunstnere og andre fagfolk på kulturområdet, herunder:

- en generel vurdering af mobiliteten for personer, der arbejder, studerer eller uddanner sig i den kulturelle sektor

- en omfattende revision af retlige, administrative og praktiske hindringer, der i øjeblikket hæmmer gennemførelsen af princippet om fri bevægelighed i den kulturelle sektor

og i lyset af denne undersøgelse eventuelt at overveje forslag til aktioner, der kan fjerne hindringerne for den frie bevægelighed og afhjælpe påviste mangler;

OPFORDRER medlemsstaterne TIL

- at samarbejde med Kommissionen om forberedelsen af undersøgelsen

- i lyset af Kommissionens undersøgelse at overveje foranstaltninger på nationalt plan med henblik på at fremme den frie bevægelighed i samarbejde med andre medlemsstater, hvor det hensigtsmæssigt

- at give udvidet rådgivning og information til kunstnere og andre fagfolk i den kulturelle sektor med hensyn til arbejdsmulighederne i det indre marked, hvor det er hensigtsmæssigt

- at udvikle det interne samarbejde i medlemsstaterne med henblik på at øge mobiliteten for kunstnere og andre personer, der arbejder, studerer eller uddanner sig i den kulturelle sektor.

(1) EFT C 36 af 5.2.1997, s. 4.